FNs inndeling av verden i subregioner
London i England er den største byen på de britiske øyer og i det nordlige Europa og er Storbritannias hovedstad
Stockholm er Sveriges hovedstad og Nordens største by
Utsikt over Reine i Lofoten i Norge
Edinburgh er Skottlands hovedstad
Vatnajökull nasjonalpark på Island
Riga er Latvias hovedstad og Baltikums største by
University of Oxford i England er et av verdens eldste universiteter
Suðuroy på Færøyene
**Nordlige Europa** er en subregion i Europa som dekker et landareal på 1 702 418 km² med 106 550 000 innbyggere i juli 2022.

Den omfatter Baltikum, De britiske øyer og Norden (utenom Grønland).

Ti internasjonalt anerkjente suverene stater og fire biland inngår:

| Land: | Folketall | Areal km² | Dato | Hovedstad | EU | NATO |
| --- | --- | --- | --- | --- | --- | --- |
| Storbritannias flagg Storbritannia | 67 596 281 | 244 376 | 30.06.2022 | London |  | NATO |
| Sveriges flagg Sverige | 10 551 707 | 447 428 | 01.01.2024 | Stockholm | EU | NATO |
| Danmarks flagg Danmark | 5 961 249 | 42 954 | 01.01.2024 | København | EU | NATO |
| Finlands flagg Finland | 5 604 558 | 338 485 | 01.01.2024 | Helsinki | EU | NATO |
| Norges flagg Norge | 5 550 203 | 384 482 | 01.01.2024 | Oslo |  | NATO |
| Irlands flagg Irland | 5 149 139 | 70 273 | 03.04.2022 | Dublin | EU |
| Litauens flagg Litauen | 2 886 515 | 65 286 | 01.01.2024 | Vilnius | EU | NATO |
| Latvias flagg Latvia | 1 883 008 | 64 594 | 01.01.2023 | Riga | EU | NATO |
| Estlands flagg Estland | 1 366 491 | 45 335 | 01.01.2024 | Tallinn | EU | NATO |
| Islands flagg Island | 383 726 | 103 001 | 01.01.2024 | Reykjavík |  | NATO |
| Jerseys flagg Jersey | 103 267 | 120 | 21.03.2021 | Saint Helier |  | NATO |
| Mans flagg Man | 84 530 | 572 | 31.03.2023 | Douglas |  | NATO |
| Guernseys flagg Guernsey | 66 820 | 78 | 31.03.2023 | Saint Peter Port |  | NATO |
| Færøyenes flagg Færøyene | 54 545 | 1 396 | 01.01.2024 | Tórshavn |  | NATO |
| **Sum** | **107 242 039** | **1 808 380** |  |  |  |  |

Jersey, Man og Guernsey er biland til Storbritannia. Færøyene er et biland til Danmark.

Storbritannia har i tillegg følgende bebodde biland i andre deler av verden: Anguilla, Bermuda, Caymanøyene, De britiske Jomfruøyer, Falklandsøyene, Gibraltar, Montserrat, Pitcairnøyene, St. Helena, Ascension og Tristan da Cunha og Turks- og Caicosøyene.

Storbritannia er en stormakt med vetorett og fast plass i FNs sikkerhetsråd. De nordiske landene samarbeider i Nordisk råd og Nordisk ministerråd.

Storbritannia er en politisk union (United Kingdom) som består av fire konstituerende land:

| Land: | Folketall | Areal km² | Dato | Hovedstad |
| --- | --- | --- | --- | --- |
| Englands flagg England | 56 490 048 | 132 930 | 21.03.2021 | London |
| Skottlands flagg Skottland | 5 436 600 | 80 231 | 20.03.2022 | Edinburgh |
| Wales’ flagg Wales | 3 107 494 | 21 218 | 21.03.2021 | Cardiff |
| Nord-Irlands flagg Nord-Irland | 1 903 175 | 14 330 | 21.03.2021 | Belfast |

Resten av landet Irland er en uavhengig republikk som brøt ut av unionen med Storbritannia i 1919.

Danmark, Færøyene og Grønland (som ligger i Nord-Amerika) utgjør sammen det danske riksfellesskap, der de to sistnevnte er delvis selvstyrte biland til Danmark. Island ble en selvstendig republikk løsrevet fra Danmark i 1944.

Norge var i union med Danmark fra 1380 til 1814, deretter i union med Sverige til 1905, da unionen ble oppløst. Bouvetøya er et ubebodd norsk biland sør i Atlanterhavet. Norge har også full suverenitet over øygruppene Svalbard (se Svalbardtraktaten) og Jan Mayen i Arktis.

Finland var en del av Sverige til 1809, deretter et storfyrstedømme i union med Russland til 1917, da Finland ble en selvstendig republikk. Øygruppen Åland er en delvis selvstyrt autonom finsk region.

De baltiske landene Estland, Latvia og Litauen løsrev seg fra Russland i 1918, men ble okkupert og annektert av Sovjetunionen under andre verdenskrig. De ble selvstendige republikker da Sovjetunionen ble oppløst i 1991.

England (i Storbritannia) er det mest folkerike landet i regionen, mens Sverige er størst i areal.

Alle landene i regionen er i dag demokratiske rettsstater og medlemmer av Europarådet. Danmark, Norge, Storbritannia og Sverige er monarkier, de øvrige er republikker.

Kristendom er den tradisjonelt dominerende religionen i hvert av de nordeuropeiske landene.

Største byområder, med folketall i 2023:

* London 9 648 000 England
* Manchester 2 791 000 England
* Birmingham 2 665 000 England
* Leeds 1 929 000 England
* Stockholm 1 700 000 Sverige
* Glasgow 1 698 000 Skottland
* København 1 381 000 Danmark
* Helsinki 1 338 000 Finland
* Dublin 1 270 000 Irland
* Oslo 1 086 000 Norge

Nordlige Europa har 15 % av befolkningen og dekker 18 % av arealet i Europa.

Se også
-------

* Europa

Referanser
----------

1. ↑  FN: World Statistics Pocketbook 2021
2. ↑  United Nations, Department og Economic and Social Affairs: World Population Prospects, The 2022 revision.
3. ↑  citypopulation.de og landenes offisielle nasjonale statistikkbyråer
4. ↑  Citypopulation.de: United Kingdom
5. ↑  Scotland census: Population of Scotland
6. ↑  Office for National Statistics: Latest standard area measurements for the United Kingdom
7. ↑  CIA: The World Factbook. Urban agglomerations. Folketall estimert for 2023.

| * v
* d
* r
Subregioner |
| --- |
| Afrika | Nordlige Afrika **·** Sentrale Afrika **·** Sørlige Afrika **·** Vestlige Afrika **·** Østlige Afrika |
| Amerika | Karibia **·** Nordlige Amerika **·** Sentrale Amerika **·** Sørlige Amerika |
| Asia | Nordlige Asia **·** Sentrale Asia **·** Sørlige Asia **·** Sørøst-Asia **·** Vestlige Asia **·** Østlige Asia |
| Europa | Nordlige Europa **·** Sørlige Europa **·** Vestlige Europa **·** Østlige Europa |
| Oseania | Australia **·** Melanesia **·** Mikronesia **·** Polynesia |